Smernica Rady
zo dňa 15. januára 1980
o aproximácii právnych predpisov členských štátov týkajúcich sa rozpätia menovitých množstiev a menovitých objemov prípustných pre niektoré výrobky v hotovom balení
(80/232/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä na jej článok 100,
so zreteľom na návrh Komisie [1],
so zreteľom na stanovisko Zhromaždenia [2],
so zreteľom na stanovisko Hospodárskeho a sociálneho výboru [3],
keďže smernica Rady 76/211/EHS zo dňa 20. januára 1976 o aproximácii právnych predpisov členských štátov týkajúcich sa plnenia určitých spotrebiteľsky balených výrobkov podľa hmotnosti alebo objemu [4] vymedzuje prípustné záporné chyby obsahu takých hotových balení spoločne s označením a metódami kontroly, ktoré majú byť použité na také hotové balenia, aby mohla byť uvedená do obehu v celom spoločenstve;
keďže uvedená smernica však neodstraňuje všetky prekážky obchodu s výrobkami v hotovom balení, ktoré sú dôsledkom odlišností právnych predpisov týkajúcich sa metrologických vlastností takých výrobkov, a najmä vzhľadom na to, že členské štáty majú rôzne predpisy vzťahujúce sa na objem alebo hmotnosť týchto výrobkov; keďže tieto predpisy musia preto byť aproximované;
keďže pre určitý výrobok by množstvá, ktoré sú si také podobné, že tým vytvárajú riziko uvedenia spotrebiteľa do omylu, mali byť čo najviac znížené v záujme dosiahnutia väčšej prehľadnosti trhu;
keďže by sa tieto zníženia mali týkať ako obalov použitých pre výrobky v hotovom balení, tak i vlastných výrobkov, ktoré sa predávajú podľa hmotnosti alebo podľa objemu;
keďže článok 16 smernice Rady 71/316/EHS zo dňa 26. júla 1971 o aproximácii právnych predpisov členských štátov o spoločných ustanoveniach pre meradlá a metódy metrologickej kontroly [5], naposledy pozmenené aktom o pristúpení [6], stanovuje, že harmonizácia požiadaviek na predaj niektorých výrobkov, najmä pokiaľ ide o stanovenie množstva výrobkov v hotovom balení, môže byť upravená osobitnými smernicami,
PRIJALA TÚTO SMERNICU:
Článok 1
Táto smernica sa vzťahuje na výrobky, ktoré sú v hotovom balení v súlade s článkami 1 a 2 smernice 76/211/EHS a ktoré sú uvedené v prílohách tejto smernice; nevzťahuje sa na výrobky v hotovom balení určené výhradne na obchodné použitie.
Článok 2
Výrobky uvedené v článku 1 sa delia na tri skupiny:
a) výrobky predávané podľa hmotnosti alebo podľa objemu, okrem výrobkov uvedených v písmenách b) a c).
Príloha I stanovuje pre každý z týchto výrobkov rozpätia menovitých množstiev obsahov hotových balení,
b) výrobky predávané podľa hmotnosti alebo podľa objemu a umiestnené do tuhých obalových nádob uvedených v prílohe II, okrem výrobkov uvedených v prílohe I.
Príloha II stanovuje pre také výrobky rozpätie objemov so zreteľom na obaly;
c) výrobky v aerosolovom prevedení.
Príloha III stanovuje objemy kvapalnej fázy pre také výrobky a objem obalu pre prípad kovových obalových nádobiek.
Článok 3
Na hotových baleniach musí byť vo všetkých prípadoch uvedený údaj menovitej hmotnosti alebo menovitého objemu obsahu výrobku podľa požiadaviek smernice 76/211/EHS.
V prípadoch uvedených v článku 2 písm. b) a c) musí byť na obalových nádobách uvedený, a to takým spôsobom, ktorý nemôže mať za následok akúkoľvek zámenu s vyššie uvedenými údajmi, ich menovitý objem podľa požiadaviek prílohy II a bodu 1 prílohy III, alebo prípadne odkaz na technické normy EN uvedené v prílohách.
Článok 4
Ak je z dvoch alebo viacerých jednotlivých hotových balení vyhotovené viacnásobné balenie, platí rozpätie hodnôt, ktoré je uvedené v prílohách I, II a III, pre jednotlivé hotové balenia.
Ak je hotové balenie vyhotovené z dvoch alebo viacerých jednotlivých balení, ktoré nie sú určené na predaj jednotlivo, platí rozpätie hodnôt uvedené v prílohách I, II a III pre hotové balenie.
Článok 5
Členské štáty nesmú odmietnuť, zakázať alebo obmedziť uvádzanie na trh hotových balení, ktoré spĺňajú požiadavky tejto smernice, z dôvodov týkajúcich sa ich menovitého množstva v prípade hotových balení uvedených v prílohe I a v bode 2 prílohy III alebo menovitého objemu ich obalov v prípade hotových balení uvedených v prílohe II alebo z ktoréhokoľvek z týchto dvoch dôvodov v prípade výrobkov uvedených v bode 1 prílohy III.
Článok 6
Do 1. januára 1982 nesmú členské štáty odmietnuť, zakázať alebo obmedziť uvádzanie na trh hotových balení, ktoré spĺňajú požiadavky smernice 76/211/EHS, ktorých menovité množstvo v obale alebo objem majú hodnotu, ktorá nie je uvedená v tejto smernici, a ktorá bola uvedená na trh daných členských štátov ku dňu jej oznámenia.
Prvý pododsek sa nevzťahuje na opatrenia, ktoré budú prijaté Spojeným kráľovstvom a Írskom pre definovanie rozpätia v jednotkách SI.
Článok 7
Členské štáty prijmú opatrenia potrebné na dosiahnutie súladu s touto smernicou do 24 mesiacov od jej oznámenia a bezodkladne o tom informujú Komisiu.
Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 8
Táto smernica je adresovaná členským štátom.
V Bruseli 15. januára 1980